5 wenke om jou spaarvarkie vet te voer | Netwerk24
Deur Elvira Wood 18 Mei 2019 07:00
Lyk jou arme spaarvarkie of hy homself aan die einde van baie maer jare bevind? Hoe spaar 'n mens geld wanneer die ekonomie onder druk is? Hier is vyf wenke vir hoe om geld te spaar.
1. Spaar outomaties
Jy kan nie geld uitgee wat jy nie het nie. Stel 'n outomatiese oorplasing op jou rekening wat 'n bedrag – al is dit net R50 – elke maand na 'n spaarrekening oorplaas. Jy is altyd welkom om gedurende die maand méér in die rekening oor te plaas, maar moenie sonder 'n baie goeie rede jou spaargeld spandeer nie.
Voer steeds jou spaarvarkie spekvet, al druk die ekonomie.
2. Rol jou moue op
Het jy 'n huis- of tuinhulp wat jou help of laat jy jou hond bad? Kan jy regtig die diens bekostig? Indien nie, rol eerder jou moue op en was self jou klere en die hond en sny self jou gras. Jy kan 'n deel van die geld wat jy voorheen vir die diens betaal het, spaar en die res gebruik om enige tekorte op jou begroting aan te vul.
3. Maak 'n plan met vervoer
Taxidienste soos Uber is baie nuttig en gerieflik. Dit is ook duur. Vind uit watter openbare vervoer wel in jou omgewing beskikbaar is indien jy nie jou eie motor het nie. Vorm 'n ryklub met vriende en/of kollegas waar moontlik.
4. Klou vas aan daai munte
Kry jy dikwels munte wat jy "iewers" gooi en nooit weer sien nie? Gooi hulle in 'n groot bottel. Neem hulle bank toe en ruil vir note of deponeer dit in jou spaarrekening. Jy sal verbaas wees hoe vinnig jy 'n heel billike bedrag "verdien" deur net jou munte te spaar.
5. Spaar met daardie koffie
Koop jy graag koffie of middagete by die werk? Werk uit hoeveel minder dit jou gaan kos om dit in 'n fles en kosblik saam te neem werk toe. Betaal die verskil in jou spaarrekening.